title: Rozhodnutie Komisie (EÚ) 2018/1702 z 8. novembra 2018 ktorým sa stanovujú ekologické kritériá udeľovania environmentálnej značky EÚ mazivám [oznámené pod číslom C(2018) 7125] (Text s významom pre EHP)

text:
                  13.11.2018

                  SK

                  Úradný vestník Európskej únie

                  L 285/82

         ROZHODNUTIE KOMISIE (EÚ) 2018/1702
         z 8. novembra 2018
         ktorým sa stanovujú ekologické kritériá udeľovania environmentálnej značky EÚ mazivám

               [oznámené pod číslom C(2018) 7125]

         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:

                     (1)

                     Podľa nariadenia (ES) č. 66/2010 sa environmentálna značka EÚ môže udeliť produktom, ktoré majú menší vplyv na životné prostredie počas celého svojho životného cyklu.

                     (2)

                     V nariadení (ES) č. 66/2010 sa uvádza, že špecifické kritériá udeľovania environmentálnej značky EÚ sa stanovia podľa skupín produktov.

                     (3)

                     Rozhodnutím Komisie 2011/381/EÚ (2) sa stanovili kritériá a s nimi súvisiace požiadavky na posudzovanie a overovanie pre mazivá. Obdobie platnosti týchto kritérií a požiadaviek bolo rozhodnutím Komisie (EÚ) 2015/877 (3) predĺžené do 31. decembra 2018.

                     (4)

                     Kontrolou vhodnosti environmentálnej značky EÚ (REFIT) z 30. júna 2017, ktorou sa revidovalo vykonávanie nariadenia (ES) č. 66/2010 (4), sa dospelo k záveru, že je potrebné vyvinúť strategickejší prístup k environmentálnej značke EÚ vrátane zjednodušenia kritérií výberu produktov. V súlade s týmito závermi a po porade s Výborom Európskej únie pre environmentálne označovanie je vhodné revidovať kritériá pre skupinu produktov mazivá s prihliadnutím na súčasný úspech, záujem zainteresovaných strán o produkt a možné budúce príležitosti intenzívnejšieho využívania a zvýšeného dopytu trhu po udržateľných produktoch. Vymedzenie pojmov pre skupinu produktov „mazivá“ by sa malo zmeniť, aby obsahovalo odkaz na funkčnosť produktu namiesto odkazu na jeho zloženie. Má sa tým zabezpečiť, aby vymedzenie pojmov jasne pokrývalo všetky príslušné zloženia mazív.

                     (5)

                     S cieľom zohľadniť nedávny vývoj na trhu a inovácie v uplynulých rokoch je vhodné stanoviť nový súbor ekologických kritérií environmentálnej značky EÚ pre skupinu produktov „mazivá“. Účelom týchto kritérií by mala byť podpora produktov, ktoré majú obmedzený vplyv na vodné prostredie, obsahujú obmedzené množstvo nebezpečných látok a majú rovnakú alebo lepšiu účinnosť ako tradičné mazivá dostupné na trhu. V súlade s cieľmi európskej stratégie pre plasty v obehovom hospodárstve (5) by kritériá mali tiež napomáhať uľahčiť prechod k obehovejšiemu hospodárstvu podporovaním lepšieho dizajnu a ďalším stimulovaním dopytu po recyklovaných materiáloch.

                     (6)

                     Nové kritériá, ako aj súvisiace požiadavky na posudzovanie a overovanie by mali zostať platné do 31. decembra 2024, čím sa zohľadní inovačný cyklus tejto skupiny produktov.

                     (7)

                     Z dôvodu právnej istoty by sa rozhodnutie 2011/381/EÚ malo zrušiť.

                     (8)

                     Výrobcom, ktorých mazivám sa udelila environmentálna značka EÚ na základe kritérií stanovených v rozhodnutí 2011/381/EÚ, by sa malo poskytnúť prechodné obdobie, aby mali dostatok času na prispôsobenie svojich produktov tak, aby spĺňali revidované kritériá a požiadavky. Na obmedzené obdobie od prijatia tohto rozhodnutia by výrobcovia mali mať tiež možnosť predložiť žiadosti buď na základe kritérií stanovených rozhodnutím 2011/381/EÚ alebo revidovaných kritérií stanovených týmto rozhodnutím. Ak bola environmentálna značka EÚ udelená na základe kritérií stanovených rozhodnutím 2011/381/EÚ, nemalo by sa povoliť jej používanie po 31. decembri 2019.

                     (9)

                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,

               PRIJALA TOTO ROZHODNUTIE:

            Článok 1
            Skupina produktov „mazivá“ obsahuje akékoľvek mazivo, ktoré patrí do jednej z týchto podskupín:

                        a)

                        podskupina plne stratových mazív (ďalej len „PSM“), do ktorej patria oleje na reťazové píly, mazivá na oceľové laná, činidlá na oddebnenie betónu, mastiace tuky na stratové mazanie a iné plne stratové mazivá;

                        b)

                        podskupina čiastočne stratových mazív (ďalej len „ČSM“), do ktorej patria prevodové oleje určené na použitie v otvorených ozubených prevodoch, oleje pre upchávkové rúry, oleje pre dvojtaktné motory, dočasná ochrana pred koróziou a čiastočne stratové mastiace tuky;

                        c)

                        podskupina náhodne stratových mazív (ďalej len „NSM“), do ktorej patria hydraulické systémy, kovoobrábacie kvapaliny, prevodové oleje určené na použitie v uzavretých prevodoch a náhodne stratové mastiace tuky.

            Článok 2
            Na účely tohto rozhodnutia sa uplatňuje toto vymedzenie pojmov:

                        1.

                        „mazivo“ je produkt, ktorý je schopný znížiť trenie, priľnavosť, teplo, opotrebenie alebo koróziu, keď je nanesený na povrch alebo zavedený medzi dva povrchy pri ich relatívnom pohybe, alebo je schopný prenášať mechanickú energiu. Jeho najbežnejšími zložkami sú základné kvapaliny a aditíva;

                        2.

                        „základná kvapalina“ je mastiaca kvapalina, ktorej tok, starnutie, mastivosť a odolnosť proti opotrebovaniu, ako aj jej vlastnosti týkajúce sa rozptýlenia znečisťujúcej látky sa pridaním aditív nezlepšili;

                        3.

                        „aditívum“ je látka alebo zmes, ktorej základnými funkciami sú zlepšenie jednej vlastnosti alebo viacerých z týchto vlastností: tok, starnutie, mastivosť, odolnosť proti opotrebovaniu a rozptýlenie znečisťujúcej látky;

                        4.

                        „látka“ je chemický prvok a jeho zlúčeniny v prírodnom stave alebo získané akýmkoľvek výrobným procesom vrátane akýchkoľvek aditív potrebných na zachovanie jej stability, ako aj akákoľvek nečistota pochádzajúca z uplatneného procesu, ale s vylúčením všetkých rozpúšťadiel, ktoré sa môžu oddeliť bez toho, aby to ovplyvnilo stabilitu látky alebo aby sa tým zmenilo jej zloženie;

                        5.

                        „plne stratové“ znamená, že mazivo sa počas používania úplne uvoľní do životného prostredia;

                        6.

                        „čiastočne stratové“ znamená, že mazivo sa počas používania čiastočne uvoľní do životného prostredia a neuvoľnenú časť možno spätne získať na účely ďalšieho spracovania, recyklácie alebo zneškodnenia;

                        7.

                        „náhodne stratové“ znamená, že mazivo sa používa v uzavretom systéme a do životného prostredia sa môže uvoľniť len náhodne a po použití ho možno spätne získať na účely ďalšieho spracovania, recyklácie alebo zneškodnenia;

                        8.

                        „olej na reťazové píly“ je mazivo, ktoré sa používa na mazanie lišty a reťaze jedného typu alebo viacerých typov reťazovej píly;

                        9.

                        „mazivo na oceľové laná“ je mazivo, ktoré sa používa na mazanie oceľových lán pozostávajúcich z viacerých prameňov kovového drôtu spojených do formy lana;

                        10.

                        „činidlo na oddebňovanie betónu“ je mazivo, ktoré sa používa v stavebníctve na zabránenie, aby sa čerstvo uložený betón prilepil k povrchu debnenia zvyčajne z preglejky, povrchovo upravenej preglejky, ocele alebo hliníka;

                        11.

                        „mastiaci tuk“ je tuhé alebo polotuhé mazivo, ktoré obsahuje zahusťovadlo na zahustenie alebo úpravu reológie základnej kvapaliny;

                        12.

                        „prevodový olej“ je mazivo vyrobené osobitne pre prevody, prevodovky a diferenciály v automobiloch, nákladných automobiloch a iných strojových zariadeniach;

                        13.

                        „olej pre upchávkové rúry“ je mazivo používané v upchávkovej rúre lode;

                        14.

                        „olej pre dvojtaktné motory“ je mazivo používané v dvojtaktných motoroch;

                        15.

                        „dočasná ochrana pred koróziou“ je mazivo, ktoré sa nanáša na kovový povrch ako tenký film s cieľom zabrániť kontaktu vody a kyslíka s kovovým povrchom;

                        16.

                        „hydraulické systémy“ je mazivo, prostredníctvom ktorého sa prenáša energia v hydraulickom strojovom zariadení;

                        17.

                        „kovoobrábacia kvapalina“ je mazivo určené na kovoobrábacie procesy, napríklad na rezanie a tvárnenie, ktorého hlavnými funkciami sú chladenie, znižovanie trenia, odstraňovanie kovových častíc a ochrana obrobkov, nástroja a obrábacieho stroja pred koróziou.

            Článok 3
            Environmentálna značka EÚ podľa nariadenia Európskeho parlamentu a Rady (ES) č. 66/2010 sa môže udeliť len výrobkom, ktoré patria do skupiny produktov „mazivá“ podľa vymedzenia v článku 1 tohto rozhodnutia a spĺňajú kritériá a súvisiace požiadavky na posudzovanie a overovanie stanovené v prílohe k tomuto rozhodnutiu.

            Článok 4
            Kritériá pre skupinu produktov „mazivá“, ako aj príslušné požiadavky na posudzovanie a overovanie platia do 31. decembra 2024.

            Článok 5
            Na administratívne účely sa skupine produktov „mazivá“ prideľuje číselný kód „027“.

            Článok 6
            Rozhodnutie 2011/381/EÚ sa zrušuje.

            Článok 7

               1.   Bez ohľadu na článok 6 sa žiadosti o udelenie environmentálnej značky EÚ výrobkom patriacim do skupiny produktov „mazivá“ predložené predo dňom prijatia tohto rozhodnutia vyhodnotia v súlade s podmienkami stanovenými v rozhodnutí 2011/381/EÚ.

               2.   Žiadosti o udelenie environmentálnej značky EÚ výrobkom patriacim do skupiny produktov „mazivá“ predložené v priebehu dvoch mesiacov odo dňa prijatia tohto rozhodnutia sa môžu zakladať buď na kritériách stanovených v rozhodnutí 2011/381/EÚ alebo na kritériách stanovených v tomto rozhodnutí. Uvedené žiadosti sa hodnotia v súlade s kritériami, na ktorých sú založené.

               3.   Ak sa environmentálna značka udelila v súlade s kritériami stanovenými v rozhodnutí 2011/381/EÚ, environmentálna značka EÚ sa môže používať len do 31. decembra 2019.

            Článok 8
            Toto rozhodnutie je určené členským štátom.

            V Bruseli 8. novembra 2018

                  Za Komisiu

               Karmenu VELLA

                  člen Komisie

            (1)  Ú. v. EÚ L 27, 30.1.2010, s. 1.

            (2)  Rozhodnutie Komisie 2011/381/EÚ z 24. júna 2011, ktorým sa ustanovujú ekologické kritériá na udeľovanie environmentálnej značky EÚ pre mazadlá (Ú. v. EÚ L 169, 29.6.2011, s. 28).

            (3)  Rozhodnutie Komisie (EÚ) 2015/877 zo 4. júna 2015, ktorým sa menia rozhodnutia 2009/568/ES, 2011/333/EÚ, 2011/381/EÚ, 2012/448/EÚ a 2012/481/EÚ s cieľom predĺžiť platnosť ekologických kritérií na udeľovanie environmentálnej značky EÚ určitým produktom (Ú. v. EÚ L 142, 6.6.2015, s. 32).

            (4)  Správa Komisie Európskemu Parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ [COM(2017) 355].

            (5)  COM(2018) 28 final.

            PRÍLOHA

               RÁMEC

               KRITÉRIÁ PRE ENVIRONMENTÁLNU ZNAČKU EÚ

               Kritériá udeľovania environmentálnej značky EÚ mazivám

            KRITÉRIÁ

                        1.

                        Látky, ktorých použitie je vylúčené alebo obmedzené

                        2.

                        Dodatočné požiadavky v oblasti toxicity pre vodné prostredie

                        3.

                        Biodegradovateľnosť a bioakumulačný potenciál

                        4.

                        Požiadavky na obnoviteľné zložky

                        5.

                        Požiadavky na obaly/nádoby

                        6.

                        Minimálny technický výkon

                        7.

                        Informácie pre spotrebiteľov o používaní a zneškodňovaní

                        8.

                        Informácie uvedené na environmentálnej značke EÚ

                  POSUDZOVANIE A OVEROVANIE
            a)   Požiadavky

            V rámci každého kritéria sa uvádzajú osobitné požiadavky na posudzovanie a overovanie.
            Ak sa od žiadateľa vyžaduje, aby príslušným orgánom predložil vyhlásenia, dokumentáciu, analýzy, protokoly o skúškach alebo iný dôkaz potvrdzujúci splnenie kritérií, tieto dokumenty môžu podľa potreby pochádzať od žiadateľa a/alebo jeho dodávateľa(-ov).
            Príslušné orgány prednostne uznávajú osvedčenia, ktoré vydávajú orgány akreditované podľa príslušnej harmonizovanej normy pre skúšobné a kalibračné laboratóriá [Všeobecné požiadavky na kompetentnosť skúšobných a kalibračných laboratórií (ISO/IEC 17025:2005)] alebo podľa zásad správnej laboratórnej praxe (SLP), a overenia, ktoré vykonali orgány akreditované v súlade s príslušnou harmonizovanou normou pre orgány vykonávajúce certifikáciu výrobkov, procesov a služieb. Akreditácia sa musí vykonať v súlade s nariadením Európskeho parlamentu a Rady (ES) č. 765/2008 (1).
            V prípade potreby sa môžu použiť iné metódy skúšania než metódy uvedené pre každé kritérium, ak príslušný orgán posudzujúci žiadosť uzná ich rovnocennosť.
            Príslušné orgány si v prípade potreby môžu vyžiadať podpornú dokumentáciu a môžu vykonať nezávislé overenie alebo návštevu na mieste.
            Podmienkou je, aby výrobok spĺňal všetky uplatniteľné právne požiadavky krajiny alebo krajín, kde sa plánuje jeho uvedenie na trh. Žiadateľ poskytne vyhlásenie o zhode výrobku s touto požiadavkou.
            Klasifikačný zoznam látok na použitie v mazivách (zoznam LuSC) dostupný na webovej stránke environmentálnej značky EÚ (2) obsahuje látky a značky, ktoré posúdil príslušný orgán so zreteľom na príslušné požiadavky uvedené v tomto rozhodnutí, a tieto údaje sa môžu použiť priamo v rámci postupu podávania žiadostí.
            Vyhlásenie o zhode vydané jedným z príslušných orgánov pre udeľovanie environmentálnej značky EÚ sa môže použiť priamo v rámci postupu podávania žiadostí.
            Príslušnému orgánu sa musí poskytnúť zoznam všetkých látok zámerne pridaných do aplikovaného maziva alebo v ňom zámerne vytvorených pri akejkoľvek chemickej reakcii, ktorých koncentrácia v konečnom výrobku sa rovná alebo je vyššia ako 0,01 hm. %, pričom sa uvedie ich obchodný názov (ak existuje), chemický názov, číslo CAS, vstupné množstvo, funkcia a forma, v akej sú prítomné v zložení konečného výrobku. Všetky uvedené látky, ktoré sú prítomné vo forme nanomateriálov, musia byť v zozname jasne označené slovom „nano“ uvedeným v zátvorkách.
            Pre každú látku uvedenú v zozname sa musí predložiť karta bezpečnostných údajov (KBÚ) v súlade s nariadením Európskeho parlamentu a Rady (ES) č. 1907/2006 (3). V prípade, že KBÚ nie je k dispozícii pre jednotlivú látku, pretože je súčasťou určitej zmesi, žiadateľ predloží KBÚ danej zmesi.
            b)   Prahové hodnoty meraní

            Splnenie ekologických kritérií sa vyžaduje v prípade konečného výrobku a jeho zložiek, ktoré sa zámerne pridávajú do aplikovaného maziva a/alebo sa v ňom zámerne vytvárajú pri akejkoľvek chemickej reakcii, ako sa uvádza pri každom kritériu.
            Okrem toho celkový podiel uvedených látok v prípade, keď sa neuplatňujú stanovené kritériá 2 a 3, musí byť nižší ako 0,5 hm. %.

               Poznámka: Keď možno mastiaci tuk použiť ako PSM, aj ako ČSM (napr. v prípade multifunkčného mastiaceho tuku), uplatňujú sa kritériá uplatniteľné na podskupinu PSM. Ak možno mastiaci tuk použiť ako ČSM aj NSM, ale nie ako PSM, potom sa uplatňujú kritériá uplatniteľné na podskupinu ČSM.
            Na prevodové oleje používané v otvorených prevodoch sa uplatňujú kritériá uplatniteľné na podskupinu ČSM, zatiaľ čo na oleje používané v uzavretých prevodoch sa uplatňujú kritériá uplatniteľné na podskupinu NSM. Keď prevodový olej možno použiť v oboch typoch prevodov, uplatňujú sa kritériá uplatniteľné na podskupinu ČSM.
            KRITÉRIUM 1 – LÁTKY, KTORÝCH POUŽITIE JE VYLÚČENÉ ALEBO OBMEDZENÉ
            Na účely uplatňovania kritéria 1 musia nečistoty uvedené v KBÚ, ktorých prítomnosť v konečnom výrobku sa rovná alebo prevyšuje 0,01 %, spĺňať rovnaké požiadavky ako zámerne pridané látky.
            1 a)   Nebezpečné látky

            i)   Konečný výrobok
            Konečný výrobok sa nesmie klasifikovať podľa žiadneho z výstražných upozornení uvedených v tabuľke 1.
            ii)   Látky
            Látky, ktoré spĺňajú kritériá klasifikácie na označenie výstražnými upozorneniami uvedenými v tabuľke 1, nesmú byť zámerne pridané do konečného výrobku alebo v ňom zámerne vytvorené, a to vzhľadom na príslušnú medznú hodnotu.
            V prípade prísnejších podmienok majú prednosť generické alebo špecifické koncentračné limity stanovené v súlade s článkom 10 nariadenia Európskeho parlamentu a Rady (ES) č. 1272/2008 (4).

               Tabuľka 1

               Výstražné upozornenia pri látkach v obmedzenom množstve

                        Výstražné upozornenie

                        Medzná hodnota

                        H340 Môže spôsobovať genetické poškodenie.

                        ≤ 0,010 hm. % na látku v konečnom výrobku

                        H350 Môže spôsobiť rakovinu.

                        H350i Vdychovanie môže spôsobiť rakovinu.

                        H360F Môže poškodiť plodnosť.

                        H360D Môže poškodiť nenarodené dieťa.

                        H360FD Môže poškodiť plodnosť. Môže poškodiť nenarodené dieťa.

                        H360Fd Môže poškodiť plodnosť. Podozrenie z poškodzovania nenarodeného dieťaťa.

                        H360Df Môže poškodiť nenarodené dieťa. Podozrenie z poškodzovania plodnosti.

                        H341 Podozrenie, že spôsobuje genetické poškodenie.

                        H351 Podozrenie, že spôsobuje rakovinu.

                        H361f Podozrenie z poškodzovania plodnosti

                        H361d Podozrenie z poškodzovania nenarodeného dieťaťa

                        H361fd Podozrenie z poškodzovania plodnosti. Podozrenie z poškodzovania nenarodeného dieťaťa.

                        H362 Môže spôsobiť poškodenie u dojčených detí.

                        H300 Smrteľný po požití (orálne).

                        H310 Smrteľný pri kontakte s pokožkou (dermálne).

                        H330 Smrteľný pri vdýchnutí (inhalačne).

                        H304 Môže byť smrteľný po požití a vniknutí do dýchacích ciest.

                        ≤ 0,5 × limit klasifikácie konečného výrobku pre H304

                        H301 Toxický po požití.

                        < limit klasifikácie konečného výrobku pre H301

                        H311 Toxický pri kontakte s pokožkou.

                        < limit klasifikácie konečného výrobku pre H311

                        H331 Toxický pri vdýchnutí.

                        < limit klasifikácie konečného výrobku pre H331

                        EUH070 Toxický pri kontakte s očami.

                        ≤ 0,010 hm. % na látku v konečnom výrobku

                        H370 Spôsobuje poškodenie orgánov

                        H372 Spôsobuje poškodenie orgánov pri dlhšej alebo opakovanej expozícii.

                        H371 Môže spôsobiť poškodenie orgánov.

                        H373 Môže spôsobiť poškodenie orgánov pri dlhšej alebo opakovanej expozícii.

                        < limit klasifikácie konečného výrobku pre H373

                        H335 Môže spôsobiť podráždenie dýchacích ciest

                        ≤ 0,010 hm. % na látku v konečnom výrobku

                        H336 Môže spôsobiť ospalosť a závraty

                        < limit klasifikácie konečného výrobku pre H336

                        H317 Môže vyvolať alergickú kožnú reakciu

                        < limit klasifikácie konečného výrobku pre H317

                        H334 Pri vdýchnutí môže vyvolať alergiu alebo príznaky astmy alebo dýchacie ťažkosti.

                        ≤ 0,010 hm. % na látku v konečnom výrobku

                        H314 Spôsobuje vážne poleptanie kože a poškodenie očí.

                        < limit klasifikácie konečného výrobku pre H314

                        H315 Dráždi kožu.

                        < limit klasifikácie konečného výrobku pre H315

                        H318 Spôsobuje vážne poškodenie očí.

                        < limit klasifikácie konečného výrobku pre H318

                        H319 Spôsobuje vážne podráždenie očí.

                        < limit klasifikácie konečného výrobku pre H319

                        H400 Veľmi toxický pre vodné organizmy.

                        ≤0,5 × limit klasifikácie konečného výrobku pre H400

                        H410 Veľmi toxický pre vodné organizmy, s dlhodobými účinkami.

                        ≤0,5 × limit klasifikácie konečného výrobku pre H410

                        H411 Toxický pre vodné organizmy, s dlhodobými účinkami.

                        < limit klasifikácie konečného výrobku pre H412 a H413

                        H412 Škodlivý pre vodné organizmy, s dlhodobými účinkami.

                        H413 Môže mať dlhodobé škodlivé účinky na vodné organizmy.

                        H420 Poškodzuje verejné zdravie a životné prostredie tým, že ničí ozón vo vyšších vrstvách atmosféry.

                        ≤ 0,010 hm. % na látku v konečnom výrobku

                        EUH029 Pri kontakte s vodou uvoľňuje toxický plyn.

                        EUH031 Pri kontakte s kyselinami uvoľňuje toxický plyn.

                        EUH032 Pri kontakte s kyselinami uvoľňuje veľmi toxický plyn.

                        EUH066 Opakovaná expozícia môže spôsobiť vysušenie alebo popraskanie pokožky.

                        < limit klasifikácie konečného výrobku pre EUH066

               Poznámka: Ak sa uvádza limit klasifikácie konečného výrobku (alebo 0,5 × limit klasifikácie konečného výrobku), musí sa zohľadniť maximálna celková koncentrácia všetkých klasifikovaných látok, na ktoré sa vzťahujú konkrétne výstražné upozornenia.
            Toto kritérium sa neuplatňuje na látky, na ktoré sa vzťahuje článok 2 ods. 7 písm. a) a b) nariadenia (ES) č. 1907/2006, v ktorom sa stanovujú kritériá vyňatia látok v rámci príloh IV a V k uvedenému nariadeniu z povinností požiadaviek týkajúcich sa registrácie, následného užívateľa a hodnotenia. Na určenie toho, či sa takéto vyňatie uplatňuje, žiadateľ preverí všetky látky zámerne pridané do konečného výrobku alebo v ňom zámerne vytvorené v koncentrácii 0,01 hm. % alebo vyššej.
            1 b)   Špecifikované látky, ktorých použitie je obmedzené

            Ďalej uvedené látky sa nesmú zámerne pridávať do konečného výrobku alebo sa v ňom zámerne vytvárať v koncentrácii 0,010 hm. % alebo vyššej:

                        —

                        látky, ktoré sa uvádzajú v zozname prioritných látok v oblasti vodnej politiky Únie v prílohe X k smernici Európskeho parlamentu a Rady 2000/60/ES (5) zmenenej rozhodnutím č. 2455/2001/ES (6) a v zozname OSPAR, ktorý obsahuje chemikálie určené na prioritné opatrenia (http://www.ospar.org/work-areas/hasec/chemicals/priority-action),

                        —

                        organické zlúčeniny halogénov a dusitanové zlúčeniny,

                        —

                        kovy alebo zlúčeniny kovov s výnimkou sodíka, draslíka, horčíka a vápnika. V prípade zahusťovadiel sa môžu použiť aj zlúčeniny lítia a/alebo hliníka až do hodnoty koncentrácií, ktoré obmedzujú iné kritériá uvedené v prílohe k tomuto rozhodnutiu.

                  1 c)   Látky vzbudzujúce veľmi veľké obavy (SVHC)

            Konečný výrobok nesmie obsahovať žiadne zámerne pridané/vytvorené látky, ktoré boli identifikované v súlade s postupom opísaným v článku 59 ods. 1 nariadenia (EÚ) č. 1907/2006, ktorým sa stanovuje zoznam látok navrhovaných na zahrnutie do zoznamu látok vzbudzujúcich veľmi veľké obavy, ktorých koncentrácia v konečnom výrobku sa rovná alebo je vyššia ako 0,01 hm. %.

               Posudzovanie a overovanie

            Žiadateľ poskytne podpísané vyhlásenie o splnení uvedených čiastkových požiadaviek podľa potreby doplnené vyhláseniami dodávateľov a tieto podporné dôkazy:
            Na preukázanie splnenia ods. 1 písm. a) bodu i) žiadateľ poskytne KBÚ konečného výrobku.
            Na preukázanie splnenia ods. 1 písm. a) bodu ii), písm. b) a písm. c) žiadateľ poskytne:

                        —

                        KBÚ zámerne pridaných zmesí a ich koncentráciu v konečnom výrobku,

                        —

                        KBÚ zámerne pridaných látok a ich koncentráciu v konečnom výrobku.

                  Pri látkach vyňatých z požiadavky podľa ods. 1 písm. a) bodu ii) [pozri prílohy IV a V k nariadeniu (ES) č. 1907/2006] na splnenie postačuje vyhlásenie žiadateľa na tento účel.
            V prípade požiadavky podľa ods. 1 písm. c) sa musí uviesť odkaz na najnovší zoznam látok vzbudzujúcich veľmi veľké obavy platný v deň podania žiadosti.
            Uvedené dôkazy môže priamo príslušným orgánom poskytnúť aj každý dodávateľ žiadateľovho dodávateľského reťazca.
            KRITÉRIUM 2 – DODATOČNÉ POŽIADAVKY V OBLASTI TOXICITY PRE VODNÉ PROSTREDIE
            Žiadateľ preukáže splnenie požiadaviek buď podľa kritéria 2.1 alebo 2.2.
            2.1.   Požiadavka týkajúca sa maziva a jeho hlavných zložiek

            Kritická koncentrácia toxicity pre vodné prostredie, pokiaľ ide o čerstvo pripravené mazivo, ako aj každú hlavnú zložku, nesmie byť nižšia než hodnoty uvedené v tabuľke 2.
            Hlavná zložka je akákoľvek látka, ktorá predstavuje viac ako 5 hm. % maziva.

               Tabuľka 2

               Hodnoty toxicity čerstvo pripraveného maziva a každej hlavnej zložky pre vodné prostredie

                        NSM

                        ČSM

                        PSM

                        Toxicita čerstvo pripraveného maziva pre vodné prostredie

                        Kritická koncentrácia pri akútnej toxicite pre vodné prostredie ALEBO

                        > 100 mg/l

                        > 1 000  mg/l

                        > 1 000  mg/l

                        chronickej toxicite pre vodné prostredie

                        > 10 mg/l

                        > 100 mg/l

                        > 100 mg/l

                        Toxicita každej hlavnej zložky pre vodné prostredie

                        Kritická koncentrácia pri akútnej toxicite pre vodné prostredie ALEBO

                        > 100 mg/l

                        Chronickej toxicite pre vodné prostredie

                        > 10 mg/l

                  Dostupné údaje z testov akútnej toxicity pre vodné prostredie sa poskytnú o každej hlavnej zložke na každej z týchto dvoch trofických úrovní:

                        —

                        kôrovce (prednostne dafnie),

                        —

                        vodné rastliny (prednostne riasy).

                  V prípade, že chýbajú údaje z testov akútnej toxicity pre vodné prostredie na jednej trofickej úrovni alebo na oboch trofických úrovniach, akceptujú sa dostupné údaje z testov chronickej toxicity pre vodné prostredie na oboch týchto trofických úrovniach: pre kôrovce (prednostne dafnie) a ryby.
            Kvantitatívne vzťahy štruktúry a aktivity (QSAR) by sa mohli použiť ako náhrada za chýbajúce údaje o chronickej alebo akútnej toxicite len na jednej z príslušných trofických úrovní.
            V prípade, že uvedené údaje z testov nie sú k dispozícii v prípade všetkých hlavných zložiek, vykoná sa test na získanie údajov o akútnej toxicite na chýbajúcich trofických úrovniach (t. j. pre kôrovce a/alebo vodné rastliny).
            Dostupné údaje z testov akútnej toxicity maziva pre vodné prostredie musia byť k dispozícii na všetkých týchto troch trofických úrovniach:

                        —

                        kôrovce (prednostne dafnie),

                        —

                        vodné rastliny (prednostne riasy),

                        —

                        ryby.

                  V prípade, že chýbajú údaje z testov akútnej toxicity aplikovaného maziva pre vodné prostredie na ktorejkoľvek z uvedených trofických úrovní, akceptujú sa dostupné údaje z testov chronickej toxicity pre vodné prostredie namiesto údajov na chýbajúcej trofickej úrovni(-ach).
            V prípade, že uvedené údaje nie sú k dispozícii pre aplikované mazivo, vykoná sa test na získanie údajov o akútnej toxicite pre vodné prostredie v prípade chýbajúcej trofickej úrovne(-í).
            2.2.   Požiadavka týkajúca sa jednotlivých zámerne pridaných alebo vytvorených látok, ktorých koncentrácia v konečnom výrobku sa rovná alebo je vyššia ako 0,10 hm. %

            Látky, ktoré vykazujú určitý stupeň toxicity pre vodné prostredie, sú povolené do hodnôt ich kumulovanej hmotnostnej koncentrácie uvedených v tabuľke 3.

               Tabuľka 3

               Limity kumulovaného hmotnostného podielu (v hm. %) pre látky prítomné vo výrobku s ohľadom na ich toxicitu pre vodné prostredie

                        Kumulovaný hmotnostný podiel (v hm. % v konečnom výrobku)

                        NSM

                        ČSM

                        PSM

                        Akútna toxicita pre vodné prostredie > 100 mg/l alebo
                        chronická toxicita pre vodné prostredie > 10 mg/l

                        Bez obmedzenia

                        Akútna toxicita pre vodné prostredie > 10 až ≤ 100 mg/l alebo
                        1 mg/l < chronická toxicita pre vodné prostredie ≤ 10 mg/l

                        ≤ 10
                        (≤ 20 pre mastiace tuky NSM)

                        ≤ 10
                        (≤ 15 pre mastiace tuky ČSM)

                        ≤ 2
                        (≤ 10 pre mastiace tuky PSM)

                        Akútna toxicita pre vodné prostredie > 1 až ≤ 10 mg/l alebo
                        0,1 mg/l < chronická toxicita pre vodné prostredie ≤ 1 mg/l

                        ≤ 2,5
                        (≤ 1 pre mastiace tuky NSM)

                        ≤ 0,6

                        ≤ 0,4

                        Akútna toxicita pre vodné prostredie ≤ 1 mg/l alebo
                        chronická toxicita pre vodné prostredie ≤ 0,1 mg/l

                        ≤ 0,1/M (*1)

                        ≤ 0,1/M (*1)

                        ≤ 0,1/M (*1)

                  Dostupné údaje z testov chronickej toxicity pre vodné prostredie pre každú látku (každú zámerne pridanú alebo vytvorenú látku, ktorej koncentrácia v konečnom výrobku sa rovná alebo je vyššia ako 0,10 hm. %) sa poskytujú na každej z týchto dvoch trofických úrovní:

                        —

                        kôrovce (prednostne dafnie),

                        —

                        ryby.

                  V prípade, že chýbajú údaje z testov chronickej toxicity pre vodné prostredie na jednej alebo oboch trofických úrovniach, akceptujú sa dostupné údaje o akútnej toxicite pre vodné prostredie na oboch týchto trofických úrovniach: pre kôrovce (prednostne dafnie) aj vodné rastliny (prednostne riasy).
            Modely QSAR by sa mohli použiť ako náhrada za chýbajúce údaje o chronickej alebo akútnej toxicite len na jednej z príslušných trofických úrovní.
            Ak uvedené údaje nie sú k dispozícii pre každú látku, vykoná sa test na získanie údajov o akútnej toxicite na chýbajúcich trofických úrovniach (t. j. pre kôrovce a/alebo vodné rastliny).

               Posudzovanie a overovanie uplatniteľné na kritériá 2.1 a 2.2

            V prípade, že posudzovanie každej látky, hlavnej zložky alebo maziva vykonáva sám žiadateľ, poskytne protokoly o skúškach alebo údaje z literatúry vrátane odkazov, ktorými preukáže splnenie požiadaviek uvedených v čiastkových kritériách 2.1 alebo 2.2.
            Ak posudzovanie každej látky alebo hlavnej zložky vychádza z platného vyhlásenia o zhode, poskytne sa kópia tohto vyhlásenia. Pre každú látku alebo hlavnú zložku vybranú z klasifikačného zoznamu látok na použitie v mazivách (zoznam LuSC) možno pri posudzovaní vychádzať z informácií uvedených v tomto zozname a netreba predložiť žiadne dokumenty.
            Akceptujú sa údaje o toxicite buď pre morské alebo sladkovodné prostredie.
            Údaje o akútnej toxicite pre vodné prostredie (dostupné alebo získané na účel žiadosti) musia pochádzať z testov vykonaných podľa:

                        —

                        ISO 10253, ISO 8692, usmernenia OECD k vykonávaniu testov č. 201 alebo podľa časti C.3 prílohy k nariadeniu Komisie (ES) č. 440/2008 (7) pre riasy,

                        —

                        ISO 6341, usmernenia OECD k vykonávaniu testov č. 202 alebo podľa časti C.2 prílohy k nariadeniu (ES) č. 440/2008 pre dafnie,

                        —

                        ISO 7346, usmernenia OECD k vykonávaniu testov č. 203 alebo podľa časti C.1 prílohy k nariadeniu (ES) č. 440/2008 pre ryby (uplatňuje sa len na dostupné existujúce údaje),

                        —

                        testu toxicity na rybích embryách (FET) (alternatíva bez využitia zvierat) podľa usmernenia OECD k vykonávaniu testov č. 236 alebo podľa časti C.49 prílohy k nariadeniu (ES) č. 440/2008 (uplatňuje sa, len ak sa musí vykonať test na účel žiadosti).

                  Akceptuje sa len akútna toxicita pre vodné prostredie (72 alebo 96 hodín) ErC50 pre riasy, (48 hodín) EC50 pre dafnie a (96 hodín) LC50 pre ryby.
            Údaje o chronickej toxicite pre vodné prostredie (dostupné) musia pochádzať z testov vykonaných podľa:

                        —

                        ISO 10253, ISO 8692, usmernenia OECD k vykonávaniu testov č. 201 alebo podľa časti C.3 prílohy k nariadeniu Komisie (ES) č. 440/2008 pre riasy,

                        —

                        časti C.20 prílohy k nariadeniu (ES) č. 440/2008 alebo podľa usmernenia OECD k vykonávaniu testov č. 211 pre dafnie,

                        —

                        usmernenia OECD k vykonávaniu testov č. 215, podľa časti C.14 prílohy k nariadeniu (ES) č. 440/2008, ISO 12890, usmernenia OECD k vykonávaniu testov č. 212, podľa časti C.15 prílohy k nariadeniu (ES) č. 440/2008 alebo podľa usmernenia OECD k vykonávaniu testov č. 210 pre ryby.

                  Akceptujú sa len údaje o chronickej toxicite vo forme údajov o koncentrácii bez pozorovaného účinku (NOEC).
            Ak sa ako náhrada za chýbajúce údaje použijú modely QSAR, žiadateľ poskytne predpoveď vypracovanú pre cieľovú chemikáliu. Výsledky modelov (Q)SAR možno akceptovať, iba ak žiadateľ poskytne doklad o platnosti a oblasti uplatniteľnosti použitého modelu.
            V prípade málo rozpustných látok alebo zmesí (< 10 mg/l) sa pri určovaní toxicity pre vodné prostredie môže použiť metóda upravenej frakcie (Water Accomodated Fraction, WAF). Stanovená úroveň dávkovania uvedená ako LL50 týkajúca sa smrteľnej dávky alebo EL50 týkajúca sa účinnej dávky v prípade akútnej toxicity pre vodné prostredie a NOELR týkajúca sa miery dávkovania bez pozorovaného účinku v prípade chronickej toxicity pre vodné prostredie sa môžu použiť priamo v klasifikačných kritériách. Príprava frakcie WAF sa riadi odporúčaniami stanovenými podľa jedného z týchto usmernení: dodatok C k technickej správe ECETOC č. 26 (1996), usmerňovací dokument OECD z r. 2002 k testovaniu toxicity zložitých látok a zmesí pre vodné prostredie (OECD Series on Testing and Assessment, č. 23), ISO 5667-16 Kvalita vody – Odber vzoriek – Časť 16 (Pokyny na biologické skúšanie vzoriek), ASTM D6081-98 (Standard practice for Aquatic Toxicity Testing for Lubricants: Sample Preparation and Results Interpretation) alebo rovnocenné metódy. Okrem toho sa za splnenie požiadaviek tohto kritéria považuje preukázanie netoxickosti látky na jej hranici rozpustnosti vo vode.
            Tieto látky sú vyňaté z požiadaviek 2.1 a 2.2:

                        —

                        akákoľvek látka, pri ktorej je málo pravdepodobné, že prejde cez biologické membrány MM > 800 g/mol a má molekulárny priemer > 1,5 nm (> 15 Å), alebo

                        —

                        akákoľvek látka, ktorá je polymér a molekulová hmotnosť jej frakcie pod 1 000 g/mol je menej ako 1 %, alebo

                        —

                        akákoľvek látka, ktorá je vysoko nerozpustná vo vode (rozpustnosť vo vode < 10 μg/l).

                  Rozpustnosť látok vo vode sa prípadne určí podľa usmernenia OECD k vykonávaniu testov č. 105, podľa časti A.6 prílohy k nariadeniu (ES) č. 440/2008 alebo rovnocennými testovacími metódami.
            Molekulová hmotnosť polymérovej frakcie pod 1 000 g/mol sa určí podľa časti A.19 prílohy k nariadeniu (ES) č. 440/2008, podľa usmernenia OECD k vykonávaniu testov 119 alebo rovnocennými testovacími metódami.
            KRITÉRIUM 3 – BIODEGRADOVATEĽNOSŤ A BIOAKUMULAČNÝ POTENCIÁL
            Požiadavky na biodegradovateľnosť organických zlúčenín a bioakumulačný potenciál musí spĺňať každá zámerne pridaná alebo vytvorená látka, ktorej koncentrácia v konečnom výrobku sa rovná alebo je vyššia ako 0,10 hm. %.
            Mazivo nesmie obsahovať látky, ktoré nie sú biodegradovateľné, ani (potenciálne) bioakumulatívne. Mazivo však môže obsahovať jednu látku alebo viac látok s určitým stupňom degradovateľnosti a potenciálnej alebo skutočnej bioakumulácie až do hodnôt ich kumulovanej hmotnostnej koncentrácie uvedených v tabuľke 4.

               Tabuľka 4

               Limity kumulovaného hmotnostného podielu (v hm. %) pre látky prítomné vo výrobku vzhľadom na ich biodegradovateľnosť a bioakumulačný potenciál

                        NSM

                        ČSM

                        PSM

                        Mastiace tuky
                        (NSM, ČSM, PSM)

                        Ľahko aeróbne biodegradovateľné

                        > 90

                        > 75

                        > 95

                        > 80

                        Inherentne aeróbne biodegradovateľné

                        ≤ 10

                        ≤ 25

                        ≤ 5

                        ≤ 20

                        Biologicky nedegrovateľné a nebioakumulatívne

                        ≤ 5

                        ≤ 20

                        ≤ 5

                        ≤ 15

                        Biologicky nedegrovateľné a bioakumulatívne

                        ≤ 0,1

                        ≤ 0,1

                        ≤ 0,1

                        ≤ 0,1

               Posudzovanie a overovanie

            Pre každú látku, ktorej posúdenie vykonal žiadateľ, sa poskytne protokol o skúškach alebo údaje z literatúry vrátane odkazov na biodegradovateľnosť a v prípade potreby na (potenciálnu) bioakumuláciu.
            Pre každú látku, ktorej posúdenie vychádza z platného vyhlásenia o zhode (LoC), sa poskytne len kópia predmetného vyhlásenia.
            Pre každú látku vybranú z klasifikačného zoznamu látok na použitie v mazivách (zoznamu LuSC) možno pri posudzovaní vychádzať z informácií uvedených v tomto zozname a netreba predložiť žiadne dokumenty.

               Biodegradácia

                        „Inherentne biodegradovateľná“ je látka, ktorá dosahuje túto úroveň degradácie:

                                    > 70 % po 28 dňoch v prípade testu inherentnej biodegradácie alebo

                                    > 20 % ale < 60 % po 28 dňoch v prípade testov založených na spotrebe kyslíka alebo uvoľňovaní oxidu uhličitého.

                              Inherentná biodegradovateľnosť sa meria v súlade s testami:

                                    —

                                    podľa nariadenia (ES) č. 440/2008 (časti C.9 prílohy), usmernenia OECD č. 302 alebo rovnocennými metódami,

                                    —

                                    založenými na spotrebe kyslíka alebo uvoľňovaní oxidu uhličitého: podľa nariadenia (ES) č. 440/2008 (časti C.4 prílohy), usmernení OECD č. 306, OECD č. 310 alebo rovnocennými metódami.

                        „Ľahko biodegradovateľné“ sú látky v rámci dohodnutej klasifikácie chemikálií, ktoré boli podrobené určitým špecifickým skríningovým testom na úplnú biodegradovateľnosť; tieto testy sú také prísne, že sa predpokladá, že takéto zlúčeniny sa budú rýchlo a úplne biodegradovať vo vodnom prostredí v aeróbnych podmienkach. Látky sa považujú za rýchlo degradovateľné v životnom prostredí, ak je splnené jedno z týchto kritérií:

                                    1.

                                    Ak sa v 28-dňových štúdiách ľahkej biodegradácie dosiahli najmenej tieto úrovne degradácie:

                                                —

                                                testy na základe rozpusteného organického uhlíka: 70 %;

                                                —

                                                testy založené na spotrebe kyslíka alebo uvoľňovaní oxidu uhličitého: 60 % z teoretického maxima.

                                          Tieto úrovne biodegradácie sa musia dosiahnuť do 10 dní od začiatku degradácie, ktorý sa stanovuje v momente, keď sa rozložilo 10 % látky, ak sa látka neidentifikuje ako UVCB alebo ako komplexná látka, ktorá sa skladá z niekoľkých zložiek podobnej štruktúry. V tom prípade a pri dostatočnom odôvodnení sa môže od podmienky 10-dňového okna upustiť, pričom možno uplatniť úroveň úspešnosti pri 28 dňoch; alebo

                                    2.

                                    Ak v prípadoch, že sú dostupné len údaje BSK a ChSK, ak je pomer BSK5/ChSK ≥ 0,5; alebo

                                    3.

                                    Ak sú dostupné iné presvedčivé vedecké dôkazy, ktoré preukazujú, že látka sa môže degradovať (bioticky a/alebo abioticky) vo vodnom prostredí na úroveň > 70 % v priebehu 28 dní.

                              Ľahká biodegradovateľnosť sa meria v súlade s týmito testami:

                                    —

                                    nariadenia (ES) č. 440/2008 (častí C.4, C.5 v spojení s časťami C.6 a C.42 prílohy), usmernení OECD č. 301, OECD č. 306, OECD č. 310 alebo rovnocennými metódami.

                           Poznámka: V rámci tohto kritéria sa nemusí uplatňovať zásada 10-dňového okna. Ak látka dosiahne úroveň úspešnosti biodegradácie v rámci 28 dní, avšak nie v rámci 10-dňového okna, predpokladá sa, že rýchlosť degradácie je pomalšia.

                           „Biologicky nedegradovateľná“ je látka, ktoré nespĺňa kritériá na úplnú a inherentnú biologickú degradovateľnosť.
                        Žiadateľ môže na odhad biodegradovateľnosti látky využiť aj krížové údaje. Krížové údaje na posúdenie biodegradovateľnosti látky sa akceptujú, ak sa referenčná látka líši od látky použitej vo výrobku len jednou funkčnou skupinou alebo fragmentom. Ak je referenčná látka ľahko alebo inherentne biodegradovateľná a funkčná skupina má pozitívny účinok na aeróbnu biodegradáciu, potom sa aj aplikovaná látka môže považovať za ľahko alebo inherentne biodegradovateľnú. Funkčné skupiny alebo fragmenty s pozitívnym účinkom na biodegradáciu sú: alifatický a aromatický alkohol [-OH], alifatická a aromatická kyselina [-C(= O)-OH], aldehyd [-CHO], ester [-C(= O)-O-C], amid [-C(= O)-N alebo -C(= S)-N]. Mala by sa poskytnúť vhodná a spoľahlivá dokumentácia k štúdii o referenčnej látke. V prípade porovnania s fragmentom, ktorý nebol uvedený vyššie, je potrebné poskytnúť vhodnú a spoľahlivú dokumentáciu týkajúcu sa štúdií o pozitívnom účinku funkčnej skupiny na biodegradáciu látok s podobnou štruktúrou.

               Bioakumulácia

            (Potenciálna) bioakumulácia sa nemusí určovať, ak látka:

                        —

                        má MM > 800 g/mol a molekulárny priemer > 1,5 nm (> 15 Å), alebo

                        —

                        má rozdeľovací koeficient v systéme oktanol-voda log Kow < 3 alebo > 7, alebo

                        —

                        má nameraný BCF ≤ 100 l/kg, alebo

                        —

                        je polymér a molekulová hmotnosť jeho frakcie pod 1 000 g/mol je menej ako 1 %.

                  Keďže väčšina látok, ktoré sa používajú v mazivách, je pomerne hydrofóbna, hodnota biokoncentračného faktora (ďalej len „BCF“) by sa mala zakladať na hmotnostnom obsahu lipidov, pričom sa musí venovať pozornosť zabezpečeniu dostatočného expozičného času. BCF sa určí podľa časti C.13 prílohy k nariadeniu (ES) č. 440/2008 alebo rovnocennými testovacími metódami.
            Rozdeľovací koeficient v systéme oktanol-voda (log Kow) sa určí podľa časti A.8 prílohy k nariadeniu (ES) č. 440/2008, podľa usmernenia OECD č. 123 alebo rovnocennými testovacími metódami. V prípade organickej látky inej ako povrchovo aktívnej látky, pre ktorú nie je k dispozícii experimentálna hodnota, sa dá použiť metóda výpočtu. Povolené sú tieto metódy výpočtu: CLOGP, LOGKOW, (KOWWIN) a SPARC. Odhadnuté hodnoty log Kow získané jednou z týchto metód výpočtu < 3 alebo > 7 znamenajú, že látka by nemala byť bioakumulatívna.
            Hodnoty log Kow možno uplatniť iba na organické chemické látky. Na posúdenie bioakumulačného potenciálu anorganických zlúčenín, povrchovo aktívnych látok a niektorých organokovových zlúčenín sa vykonajú merania BCF.
            KRITÉRIUM 4 – POŽIADAVKY NA OBNOVITEĽNÉ ZLOŽKY

                        a)

                        V osobitnom prípade obnoviteľných zložiek z palmového oleja alebo oleja z palmových jadier, alebo zložiek odvodených z palmového oleja alebo oleja z palmových jadier, musí 100 hm. % použitých obnoviteľných zložiek spĺňať požiadavky systému certifikácie udržateľnej výroby, ktorý je založený na organizácii viacerých zainteresovaných strán so širokou členskou základňou vrátane mimovládnych organizácií, priemyslu a štátnej správy a ktorý sa zaoberá environmentálnymi vplyvmi na pôdu, biodiverzitu, zásoby organického uhlíka a ochranou prírodných zdrojov.

                        b)

                        Ak sa používa termín „založené na biomase“ alebo „biomazivo“, minimálny obsah uhlíka pochádzajúceho z biomasy v konečnom výrobku musí byť 25 % v súlade s normou EN 16807.

               Posudzovanie a overovanie

            Na preukázanie splnenia kritéria 4a) sa poskytnú dôkazy prostredníctvom certifikátov vysledovateľnosti vydaných treťou stranou o tom, že vstupné materiály použité pri výrobe pochádzajú z udržateľne obhospodarovaných plantáží. Akceptujú sa certifikáty, ktoré vydala organizácia pre udržateľný palmový olej (Round Table on Sustainable Palm Oil, RSPO), alebo certifikáty akéhokoľvek rovnocenného alebo prísnejšieho systému udržateľnej výroby, ktorými sa preukáže zhoda s ktorýmkoľvek z týchto modelov: zaručenie totožnosti, segregácia či materiálová bilancia. Pri palmovom oleji a derivátoch oleja z palmových jadier sa na preukázanie zhody s modelom dodávateľského reťazca „book and claim“ poskytne množstvo zakúpených kreditov RSPO a uplatnených v modeli systému RSPO PalmTrace počas posledného ročného obchodného obdobia.
            Na preukázanie splnenia kritéria 4 b) žiadateľ priloží protokol o skúške konečného výrobku v súlade s normami EN16807, ASTM D 6866, DIN CEN/TS 16137 (SPEC 91236), EN 16640 alebo EN 16785-1.
            KRITÉRIUM 5 – POŽIADAVKY NA OBALY/NÁDOBY

                        a)

                        Recyklovaný obsah (uplatňuje sa len v prípade mazív predávaných v obale/nádobe z plastu): obal/nádoba z plastu musia byť vyrobené minimálne z 25 % post-spotrebiteľských plastov.

                        b)

                        Dizajn (uplatňuje sa len v prípade mazív určených na predaj súkromným konečným spotrebiteľom): obal/nádoba by mali mať vhodný systém (napr. systémy predĺženia alebo zúžené otvory), aby sa zabránilo úniku (rozliatiu) počas používania.

               Posudzovanie a overovanie

            Žiadateľ poskytne tieto príslušné dôkazy:
            Zloženie obalu/nádoby z plastu a podiel recyklovaného a pôvodného materiálu. Ak je to potrebné, musí sa zahrnúť vyhlásenie o zhode od dodávateľa obalu/nádoby z plastu.
            Plast od spotrebiteľov znamená plastový odpad vyprodukovaný v domácnostiach alebo obchodných, priemyselných a inštitucionálnych zariadeniach v rámci ich úlohy koncových používateľov výrobku, ktorý už nemožno použiť na určený účel. Patria sem aj plasty vrátené z distribučného reťazca.
            Obsah post-spotrebiteľských plastov sa vypočíta, ako je uvedené ďalej. Keďže nie sú dostupné žiadne metódy priameho merania obsahu recyklovaného materiálu vo výrobku alebo v obale, použije sa hmotnosť plastov získaných z procesu recyklácie po zohľadnení strát a iných rozdielov.
            X (%) = A/P × 100
            Kde:

                        X je recyklovaný (post-spotrebiteľský) obsah

                        A je hmotnosť recyklovaných post-spotrebiteľských plastov

                        P je hmotnosť obalu/výrobku

                  Poskytne sa aj opis dizajnu obalu/nádoby spolu s fotografiami alebo technickými výkresmi.
            KRITÉRIUM 6 – MINIMÁLNY TECHNICKÝ VÝKON
            Mazivo musí spĺňať príslušné požiadavky na minimálny technický výkon špecifikované v tabuľke 5.

               Tabuľka 5

               Minimálny technický výkon pre mazivá

                        Kategória maziva

                        Minimálny technický výkon

                        Oleje na reťazové píly

                        Skúška podľa KWF verzie 2017 alebo rovnocennej normy

                                    —

                                    Mazivá na oceľové laná

                                    —

                                    Činidlá na oddebňovanie betónu

                                    —

                                    Iné mazivá na plné stratové mazanie

                                    —

                                    Oleje pre upchávkové rúry

                                    —

                                    Kovoobrábacie kvapaliny

                        „Vhodné na daný účel“ preukázané aspoň jedným „schválením klientmi žiadateľa“.

                        Prevodové oleje

                        prevodové oleje (uzavreté prevody): ISO 12925-1 alebo DIN 51517 (oddiel I, II alebo III)
                        prevodové oleje (otvorené prevody): „vhodné na daný účel“ preukázané aspoň jedným „schválením klientmi žiadateľa“.

                        Oleje pre dvojtaktné motory

                        dvojtaktné motory pre námorné aplikácie: NMMA TC-W3
                        dvojtaktné motory pre suchozemské aplikácie: ISO 13738 (EGD)

                        Hydraulické systémy

                        ISO 15380 (tabuľky 2 až 5)
                        Ohňovzdorné hydraulické kvapaliny: ISO 15380 (tabuľky 2 až 5) + ISO 12922 (tabuľky 1 až 3) alebo vzájomné schválenie výrobcu

                        Dočasná ochrana proti korózii

                        ISO/TS 12928 alebo „vhodné na daný účel“ preukázané aspoň jedným „schválením klientmi žiadateľa“.

                        Mastiace tuky

                        Mastiace tuky na dočasnú ochranu proti korózii:: ISO/TS 12928 alebo „vhodné na daný účel“ preukázané aspoň jedným „schválením klientmi žiadateľa“.
                        Mastiace tuky pre uzavreté prevody: DIN 51826
                        Mazivá pre valčekové ložiská, klzné ložiská a klzné plochy: DIN 51825
                        Všetky ostatné mastiace tuky: ISO 12924 alebo „vhodné na daný účel“ preukázané aspoň jedným „schválením klientmi žiadateľa“

               Poznámka: Viacúčelové mastiace tuky, ktoré zahŕňajú ktorúkoľvek z vyššie uvedených aplikácií medzi svojimi možnými použitiami, sa skúšajú podľa zodpovedajúceho osobitného testu príslušnej uvedenej aplikácie.

               Posudzovanie a overovanie

            Žiadateľ poskytne vyhlásenie o splnení tohto kritéria podľa potreby podložené výsledkami zo skúšania.
            V prípade hydraulických systémov sa na informačnom liste výrobku uvedie, ktoré elastoméry boli skúšané.

               Schválenie klientmi žiadateľa znamená list/dokument/vyhlásenia vydané klientmi pre konkrétny výrobok, ktorými ubezpečujú, že výrobok spĺňa ich špecifikácie a správne funguje pri zamýšľanej aplikácii.
            KRITÉRIUM 7 – INFORMÁCIE PRE SPOTREBITEĽOV O POUŽÍVANÍ A ZNEŠKODŇOVANÍ
            V prípade mazív určených na predaj súkromným konečným spotrebiteľom sa na obale/nádobe uvedú tieto informácie (vo forme textu alebo piktogramov) (povolené sú porovnateľné textové formulácie):

                        „Zabráňte vyliatiu nespotrebovaného výrobku do životného prostredia“,

                        „Zvyšky výrobku a jeho obal/nádoba by sa mali zneškodniť na určených zberných miestach“.

               Posudzovanie a overovanie

            Žiadateľ poskytne vzorku nádoby/obalu výrobku alebo ich grafický návrh, na ktorom sú zobrazené uvedené informácie.
            KRITÉRIUM 8 – INFORMÁCIE UVEDENÉ NA ENVIRONMENTÁLNEJ ZNAČKE EÚ
            Nepovinná značka s textovým poľom môže obsahovať tento text:

                        a)

                        „Menej nebezpečné látky, ktoré končia v životnom prostredí“;

                        b)

                        „Overený výkon“;

                        c)

                        „Použitých X % certifikovaných obnoviteľných zložiek“ (ak je to relevantné) (8),

                  Usmernenia k používaniu nepovinnej značky s textovým poľom nájdete v usmerneniach k používaniu loga environmentálnej značky EÚ (Guidelines for use of the EU Ecolabel logo) na webovej stránke:
            http://ec.europa.eu/environment/ecolabel/documents/logo_guidelines.pdf

               Posudzovanie a overovanie

            Žiadateľ poskytne vzorku značky. V prípade použitia textu c) musí žiadateľ poskytnúť príslušný(-é) certifikát(-y) týkajúci(-e) sa percentuálneho podielu použitej certifikovanej obnoviteľnej zložky(-iek).

               (1)  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).

               (2)  http://ec.europa.eu/environment/ecolabel/

               (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

               (4)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

               (5)  Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).

               (6)  Rozhodnutie Európskeho parlamentu a Rady č. 2455/2001/ES z 20. novembra 2001, ktorým sa ustanovuje zoznam prioritných látok v oblasti vodnej politiky a ktorým sa mení a dopĺňa smernica 2000/60/ES (Ú. v. ES L 331, 15.12.2001, s. 1).

               (*1)  M-koeficienty pre veľmi toxické zložky zmesí sa uplatňujú v súlade s článkom 10 nariadenia (ES) č. 1272/2008, ako sa opisuje v oddiele 4.1.3.5.5.5 prílohy I k uvedenému nariadeniu.

               (7)  Nariadenie Komisie (ES) č. 440/2008 z 30. mája 2008, ktorým sa ustanovujú testovacie metódy podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ L 142, 31.5.2008, s. 1).

               (8)  Ak sa používajú certifikované obnoviteľné zložky bez ohľadu na typ biomasy (napr. repka olejná, slnečnica, palma, sója atď.), možno uviesť celkový obsah certifikovaných zložiek.


title: Rozhodnutie Rady (EÚ) 2018/1907 z 20. decembra 2018 o uzavretí Dohody medzi Európskou úniou a Japonskom o hospodárskom partnerstve

text:
                  27.12.2018

                  SK

                  Úradný vestník Európskej únie

                  L 330/1

         ROZHODNUTIE RADY (EÚ) 2018/1907
         z 20. decembra 2018
         o uzavretí Dohody medzi Európskou úniou a Japonskom o hospodárskom partnerstve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 prvý pododsek odseku 4, v spojení s jej článkom 218 ods. 6 prvým pododsekom, písm. a) bodom v) a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     V súlade s rozhodnutím Rady (EÚ) 2018/966 (2) bola 17. júla 2018 podpísaná Dohoda medzi Európskou úniou a Japonskom o hospodárskom partnerstve (ďalej len „dohoda“).

                     (2)

                     S cieľom zabezpečiť efektívne fungovanie systému na uľahčenie vývozu vína uvedeného v dohode by sa Komisia mala splnomocniť dočasne pozastaviť v mene Únie a v súlade s článkom 2.29 ods. 3 dohody uznávanie autocertifikácie vinárskych výrobkov podľa článku 2.28 dohody. Komisia by sa mala splnomocniť aj nato, aby v mene Únie ukončila uvedené dočasné pozastavenie, ako sa uvádza v článku 2.29 ods. 4 dohody.

                     (3)

                     V súlade s článkom 218 ods. 7 zmluvy je vhodné, aby Rada splnomocnila Komisiu na schvaľovanie určitých úprav dohody v mene Únie. Komisia by sa preto mala splnomocniť na schválenie úprav podľa článku 10.14 dohody, pokiaľ ide o časť 2 prílohy 10 k dohode po porade s osobitným výborom vymenovaným Radou v súlade s článkom 207 ods. 3 zmluvy. Uvedenné splnomocnenie by sa nemalo uplatňovať na úpravy záväzkov podľa odseku 4 (Obstarávanie tovaru a služieb súvisiacich s železničnou dopravou) a odseku 5 („Služby“) oddielu A časti 2 prílohy 10 k dohode. Komisia by sa mala tiež splnomocniť na schvaľovanie úprav prílohy 14-A a prílohy 14-B k dohode.

                     (4)

                     V súlade s článkom 23.5 dohody sa žiadne ustanovenie dohody nemá vykladať tak, že sa ním udeľujú práva alebo ukladajú povinnosti osobám bez toho, aby boli dotknuté práva a povinnosti osôb podľa iného medzinárodného práva verejného. Na dohodu sa preto nie je možné priamo odvolávať na súdoch Únie ani členských štátov.

                     (5)

                     Dohoda by sa mala schváliť,

               PRIJALA TOTO ROZHODNUTIE:

            Článok 1
            Týmto sa schvaľuje Dohoda medzi Európskou úniou a Japonskom o hospodárskom partnerstve.
            Text dohody je pripojený k tomuto rozhodnutiu.

            Článok 2

               1.   Rozhodnutie Únie podľa článku 2.29 ods. 3 dohody dočasne pozastaviť uznávanie autocertifikácie vinárskych výrobkov stanovenej v článku 2.28 dohody prijíma Komisia.

               2.   Rozhodnutie Únie podľa článku 2.29 ods. 4 dohody ukončiť dočasné pozastavenie uvedené v odseku 1 tohto článku prijíma Komisia.

            Článok 3
            Na účely článku 10.14 dohody pozíciu Únie týkajúcu sa úprav alebo opráv záväzkov podľa časti 2 prílohy 10 k dohode prijíma Komisia po porade s osobitným výborom vymenovaným Radou v súlade s článkom 207 ods. 3 zmluvy. Toto ustanovenie sa neuplatňuje na úpravy záväzkov podľa odseku 4 (Obstarávanie tovaru a služieb súvisiacich s železničnou dopravou) a odseku 5 (Služby) oddielu A časti 2 prílohy 10 k dohode.

            Článok 4
            Úpravy prílohy 14-A a prílohy 14-B k dohode prostredníctvom rozhodnutí Spoločného výboru zriadeného na základe dohody, navrhnuté po odporúčaniach Výboru pre duševné vlastníctvo zriadeného na základe dohody, schvaľuje v mene Únie Komisia. Ak sa zainteresovaným stranám nepodarí dosiahnuť dohodu v nadväznosti na námietky v súvislosti so zemepisným označením, Komisia prijme pozíciu na základe postupu stanoveného v článku 57 ods. 2 nariadenia Európskeho parlamentu a Rady (EÚ) č. 1151/2012 (3).

            Článok 5
            Predseda Rady v mene Únie vykoná oznámenie podľa článku 23.3 dohody (4).

            Článok 6
            Toto rozhodnutie nadobúda účinnosť dňom jeho prijatia.

            V Bruseli 20. decembra 2018

                  Za Radu

                  predsedníčka

               E. KÖSTINGER

            (1)  Súhlas z 12. decembra 2018 (zatiaľ neuverejnený v úradnom vestníku).

            (2)  Rozhodnutie Rady (EÚ) 2018/966 zo 6. júla 2018 o podpise Dohody medzi Európskou úniou a Japonskom o hospodárskom partnerstve v mene Európskej únie (Ú. v. EÚ L 174, 10.7.2018, s. 1).

            (3)  Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).

            (4)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady (SZBP) 2019/346 z 28. februára 2019, ktorým sa vymenúva osobitný zástupca Európskej únie pre ľudské práva

text:
                  1.3.2019

                  SK

                  Úradný vestník Európskej únie

                  L 62/12

         ROZHODNUTIE RADY (SZBP) 2019/346
         z 28. februára 2019,
         ktorým sa vymenúva osobitný zástupca Európskej únie pre ľudské práva
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 33 a článok 31 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 25. júla 2012 prijala rozhodnutie 2012/440/SZBP (1), ktorým vymenovala Stavrosa LAMBRINIDISA za osobitného zástupcu Európskej únie (ďalej len „OZEÚ“) pre ľudské práva. Mandát OZEÚ má uplynúť 28. februára 2019.

                     (2)

                     Mal by sa vymenovať nový OZEÚ pre ľudské práva na obdobie 24 mesiacov,

               PRIJALA TOTO ROZHODNUTIE:

            Článok 1
            Osobitný zástupca Európskej únie
            Eamon GILMORE sa týmto vymenúva za osobitného zástupcu Európskej únie (ďalej len „OZEÚ“) pre ľudské práva do 28. februára 2021. Rada môže na základe posúdenia Politického a bezpečnostného výboru (ďalej len „PBV“) a na návrh vysokého predstaviteľa Únie pre zahraničné veci a bezpečnostnú politiku (ďalej len „VP“) rozhodnúť, že sa mandát OZEÚ skončí skôr.

            Článok 2
            Ciele politiky
            Mandát OZEÚ je založený na politických cieľoch Únie v oblasti ľudských práv, ako sa ustanovujú v Zmluve o Európskej únii, Charte základných práv Európskej únie, ako aj v strategickom rámci EÚ pre ľudské práva a demokraciu a v akčnom pláne EÚ pre ľudské práva a demokraciu:

                        a)

                        zvýšenie účinnosti, prítomnosti a viditeľnosti Únie pri ochrane a podpore ľudských práv vo svete a vytváraní pozitívneho obrazu v oblasti ľudských práv, najmä prehlbovaním spolupráce a politického dialógu Únie s tretími krajinami, relevantnými partnermi, podnikateľskou sférou, občianskou spoločnosťou a medzinárodnými a regionálnymi organizáciami, ako aj pôsobením na relevantných medzinárodných fórach;

                        b)

                        rozširovanie prínosu Únie k posilňovaniu demokracie a budovaniu inštitúcií, právneho štátu, dobrej správy vecí verejných a dodržiavania ľudských práv a základných slobôd na celom svete;

                        c)

                        zlepšovanie súdržnosti činnosti Únie v oblasti ľudských práv a integrácie ľudských práv do všetkých oblastí vonkajšej činnosti Únie.

            Článok 3
            Mandát
            Na dosiahnutie uvedených cieľov politiky sa OZEÚ udeľuje mandát:

                        a)

                        prispievať k vykonávaniu politiky Únie v oblasti ľudských práv, najmä strategického rámca EÚ pre ľudské práva a demokraciu a akčného plánu EÚ pre ľudské práva a demokraciu, ako aj k vykonávaniu usmernení, súborov nástrojov a akčných plánov Únie v oblasti ľudských práv, a rovnako aj vypracovaním súvisiacich odporúčaní;

                        b)

                        prispievať k vykonávaniu pozícií Únie, ako ich vymedzila Rada, o podpore dodržiavania medzinárodného humanitárneho práva;

                        c)

                        prispievať k vykonávaniu pozícií Únie, ako ich vymedzila Rada, o podpore v oblasti medzinárodného trestného súdnictva, najmä rozhodnutia Rady 2011/168/SZBP (2) o Medzinárodnom trestnom súde;

                        d)

                        pomáhať pri vytváraní silnejšieho hlasu Európy prostredníctvom dialógov o ľudských právach s vládami tretích krajín a medzinárodnými a regionálnymi organizáciami, ako aj s organizáciami občianskej spoločnosti a ďalšími relevantnými aktérmi s cieľom zaistiť účinnosť a viditeľnosť politiky Únie v oblasti ľudských práv; viesť dôležité dialógy s tretími krajinami o ľudských právach;

                        e)

                        prispievať k väčšej súdržnosti a konzistentnosti politík a opatrení Únie v oblastiach ochrany a podpory ľudských práv, najmä prispievaním k formulácii relevantných politík Únie;

                        f)

                        v konzultácii s členskými štátmi prispievať k lepšej spojitosti a konzistentnosti pozícií Únie uvedených v písmenách b) a c).

            Článok 4
            Vykonávanie mandátu

               1.   OZEÚ je zodpovedný za vykonávanie mandátu pod vedením VP.

               2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.

               3.   OZEÚ svoju činnosť úzko koordinuje s Európskou službou pre vonkajšiu činnosť (ďalej len „ESVČ“) a jej príslušnými útvarmi s cieľom zabezpečiť súdržnosť a konzistentnosť ich činností v oblasti ľudských práv.

            Článok 5
            Financovanie

               1.   Finančná referenčná suma určená na úhradu výdavkov spojených s mandátom OZEÚ v období od 1. marca 2019 do 28. februára 2021 je 2 100 270,50 EUR.

               2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.

               3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.

            Článok 6
            Vytvorenie a zloženie tímu

               1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.

               2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takto vyslaného personálu hradí vysielajúci členský štát, vysielajúca inštitúcia Únie alebo ESVČ. Na prácu s OZEÚ sa tiež môžu prideliť experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu sú štátnymi príslušníkmi niektorého členského štátu.

               3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.

               4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.

            Článok 7
            Bezpečnosť utajovaných skutočností EÚ
            OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (3).

            Článok 8
            Prístup k informáciám a logistická podpora

               1.   Členské štáty, Komisia, ESVČ a Generálny sekretariát Rady zabezpečia, aby OZEÚ mal prístup ku všetkým relevantným informáciám.

               2.   Delegácie Únie a diplomatické zastúpenia členských štátov podľa potreby poskytujú logistickú podporu OZEÚ.

            Článok 9
            Bezpečnosť
            V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a na základe bezpečnostnej situácie v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, a to predovšetkým tak, že:

                        a)

                        na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov, a poskytujúci pohotovostný a evakuačný plán;

                        b)

                        zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

                        c)

                        zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu, pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pridelila ESVČ;

                        d)

                        zabezpečuje vykonávanie všetkých dohodnutých odporúčaní vypracovaných na základe pravidelných posúdení bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správ o pokroku a správy o vykonávaní mandátu.

            Článok 10
            Podávanie správ
            OZEÚ pravidelne podáva VP a PBV ústne a písomné správy. OZEÚ podľa potreby podáva správy aj pracovným skupinám Rady, najmä pracovnej skupine pre ľudské práva. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.

            Článok 11
            Koordinácia

               1.   OZEÚ v záujme dosiahnutia cieľov politiky Únie prispieva k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a činnosti členských štátov pôsobili súdržne. Činnosti OZEÚ sa podľa potreby koordinujú s činnosťami členských štátov a Komisie, ako aj s činnosťami ostatných OZEÚ. OZEÚ pravidelne poskytuje informácie misiám členských štátov a delegáciám Únie.

               2.   V teréne sa udržiavajú úzke vzťahy s príslušnými vedúcimi misií členských štátov, vedúcimi delegácií Únie a podľa potreby aj s vedúcimi alebo veliteľmi misií a operácií spoločnej bezpečnostnej a obrannej politiky a ostatnými OZEÚ. Tieto osoby vyvíjajú maximálne úsilie s cieľom poskytovať pomoc OZEÚ pri vykonávaní mandátu.

               3.   OZEÚ je tiež v spojení s inými medzinárodnými a regionálnymi aktérmi a usiluje sa o dosiahnutie komplementárnosti a synergií s nimi, a to na úrovni ústredí a v teréne. OZEÚ sa snaží o pravidelné kontakty s organizáciami občianskej spoločnosti na úrovni ústredí, ako aj v teréne.

            Článok 12
            Preskúmanie
            Vykonávanie tohto rozhodnutia a jeho súlad s inými príspevkami Únie sa pravidelne skúmajú. OZEÚ predloží Rade, VP a Komisii do 30. novembra 2020 pravidelné správy o pokroku a komplexnú správu o vykonávaní mandátu.

            Článok 13
            Nadobudnutie účinnosti
            Toto rozhodnutie nadobúda účinnosť dňom jeho prijatia.
            Uplatňuje sa od 1. marca 2019.

            V Bruseli 28. februára 2019

                  Za Radu

                  predseda

               G. CIAMBA

            (1)  Rozhodnutie Rady 2012/440/SZBP z 25. júla 2012, ktorým sa vymenúva osobitný zástupca Európskej únie pre ľudské práva (Ú. v. EÚ L 200, 27.7.2012, s. 21).

            (2)  Rozhodnutie Rady 2011/168/SZBP z 21. marca 2011 o Medzinárodnom trestnom súde a o zrušení spoločnej pozície 2003/444/SZBP (Ú. v. EÚ L 76, 22.3.2011, s. 56).

            (3)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Všeobecného súdu z 27. februára 2019 o súdnych prázdninách

text:
                  18.3.2019

                  SK

                  Úradný vestník Európskej únie

                  C 103/5

         ROZHODNUTIE VŠEOBECNÉHO SÚDU
         z 27. februára 2019
         o súdnych prázdninách
         (2019/C 103/05)
         VŠEOBECNÝ SÚD
         so zreteľom na článok 41 ods. 2 rokovacieho poriadku,
         PRIJÍMA TOTO ROZHODNUTIE:

            Článok 1
            Na súdny rok, ktorý sa začína 1. septembra 2019, sú dni súdnych prázdnin v zmysle článku 41 ods. 2 a 6 rokovacieho poriadku stanovené takto:

                        —

                        Vianoce 2019: od pondelka 23. decembra 2019 do nedele 12. januára 2020 vrátane;

                        —

                        Veľká noc 2020: od pondelka 6. apríla 2020 do nedele 19. apríla 2020 vrátane;

                        —

                        leto 2020: od štvrtka 16. júla 2020 do pondelka 31. augusta 2020 vrátane.

            Článok 2
            Toto rozhodnutie nadobúda účinnosť v deň svojho uverejnenia v Úradnom vestníku Európskej únie.

            V Luxemburgu 27. februára 2019

                  Tajomník

               E. COULON

                  Predseda

               M. JAEGER